Νέα Δεξιά (Ελλάδα)

Ιστορία

Όπως φαίνεται και σε σχετικά δημοσιεύματα, ο Φαήλος Κρανιδιώτης σχεδίαζε για αρκετό καιρό την ίδρυση του εν λόγω κόμματος, ενώ στο πλαίσιο των προετοιμασιών του είχε συναντηθεί και με την ηγεσία της νεοσύστατης Εθνικής Ενότητος του Γιώργου Καρατζαφέρη και του Τάκη Μπαλτάκου, συνάντηση που είχε αρνητική τροπή λόγω της εμονής του Γιώργου Καρατζαφέρη να ηγηθεί ενός κοινού σχήματος δεξιά από την Νέα Δημοκρατία. Προς την ίδια κατεύθυνση προϊδέαζαν την κοινή γνώμη μέσω αρθρογραφίας και οι συνεργάτες του, πολύ πριν την διαγραφή του από την Νέα Δημοκρατία από τον Κυριάκο Μητσοτάκη.
Η Νέα Δεξιά ιδρύθηκε τυπικά στις 13 Μαΐου 2016 στην Αθήνα, μέσω αιτήσεως που υπεβλήθη στον Άρειο Πάγο, από τον Φαήλο Κρανιδιώτη. 
Στις 16 Μαΐου 2016, ο Φαήλος Κρανιδιώτης ανακοίνωσε επίσημα μέσω βίντεο που είχε αναρτηθεί στην ιστοσελίδα του κόμματός του την ίδρυση του κόμματος και το λογότυπό του, καλώντας τους Έλληνες πολίτες να επισκεφτούν την ιστοσελίδα και να ζητήσουν να τους αποσταλεί η ιδρυτική διακήρυξη του κόμματος. Ως σήμα του κόμματος παρουσιάστηκε ένας αετός σε μπλε σκούρο και κόκκινο χρώμα.
Την 1η Ιουνίου 2016, ο Φαήλος Κρανιδιώτης παραχώρησε την πρώτη επίσημη συνέντευξη τύπου του κόμματος, στο ξενοδοχείο Electra Palace, στην Πλάκα, όπου και ανακοίνωσε το προεδρείο του κόμματος, αποτελούμενο από τον ίδιο, τον αντιπρόεδρο Παναγιώτη Δούμα και τον Γενικό Γραμματέα Χρήστο Χρηστίδη, ενώ παρουσίασε και τα υπόλοιπα 17 μέλη του Εθνικού Συμβουλίου της Νέας Δεξιάς.

Συμμαχίες και διάσπαση

Η Νέα Δεξιά επιδίωξε τουλάχιστον προσχηματικά να συνάψει σχέσεις και συνεργασίες με κόμματα του ευρύτερου πατριωτικού χώρου. Αφενός, ο Αντιπρόεδρός της, Παναγιώτης Δούμας, μαζί με άλλα στελέχη του κόμματος συμμετείχαν, όπως φαίνεται, στη συγκρότηση του λεγομένου «Εθνικού Συντονιστικού Οργάνου» που σαν κεντρικό του στόχο είχε την συνένωση του πατριωτικού χώρου. Αφετέρου, ο Φαήλος Κρανιδιώτης επιχείρησε και να προσεγγίσει το νεοσυσταθέν κόμμα του παραιτηθέντος από τη Χρυσή Αυγή, ευρωβουλευτή Ελευθερίου Συναδινού. Η μόνη όμως απόπειρα που λίγο έλειψε να πάρει σάρκα και οστά ήταν αυτή με το κόμμα Ελληνική Λύση του Κυριάκου Βελόπουλου. Αυτό οδήγησε στην παραίτηση του Αντιπροέδρου του κόμματος Παναγιώτη Δούμα και άλλων έξι τουλάχιστον στελεχών, μεταξύ των οποίων του Διευθυντή του Πολιτικού Γραφείου του Προέδρου, Φαίδωνα-Πάνου Χριστοδουλάκη, του Εκπροσώπου Τύπου Αλέξανδρου Αρβανιτάκη και του Γραμματέα Μεταναστευτικού Γιάννη Παγώνη. Σε συνέντευξή του στην εφημερίδα Ελεύθερος Κόσμος, ο Παναγιώτης Δούμας κατηγόρησε τον Φαήλο Κρανιδιώτη ότι «δεν ερωτήθηκε ούτε ενημερώθηκε για τη συνεργασία με το Βελόπουλο και [...] ότι δεν επρόκειτο ουσιαστικά για μία συνεργασία, αλλά για μία προσχώρηση [...] υπό έναν τύπο που [...] πουλάει αυθεντικά χειρόγραφα του Ιησού Χριστού...». Σ' όλα αυτά, ο Πρόεδρος της Νέας Δεξιάς απάντησε με εκτενή δήλωση, επισημαίνοντας: «...Στον ευρύτερο χώρο τρία κόμματα καταγράφουν ποσοστά στις δημοσκοπήσεις και έχουν κάποια παρέμβαση στο γίγνεσθαι: η Νέα Δεξιά, το ΛΑΟΣ και η Ελληνική Λύση. Ο Κυριάκος Βελόπουλος με φώναξε, παρ’ ότι τον έχω στηλιτεύσει πολλές φορές και μου πρότεινε συνεργασία. Οι δημοσκοπικές επιδόσεις του είναι πλέον σχεδόν σταθερά πάνω από 2%. Είδα μια επικοινωνιακή υποδομή στον σταθμό του, που σε συνδυασμό με τις συνεργασίες του με τοπικούς τηλεοπτικούς σταθμούς δημιουργεί μια εντυπωσιακή δύναμη πανελλαδικής παρέμβασης. Βάζω στην άκρη όποιες ενστάσεις μου, διότι είναι πιο σημαντικό οι πατριωτικές ιδέες να έχουν φωνή στην Βουλή και στην Ευρωβουλή και μαζί μπορούμε, το θεωρώ βέβαιο. Όποιοι θέλουν να κολλήσουν σε αυτά, ας φορέσουν ένα “νανοβιονικό γιλέκο” του Άδωνι να τους περάσει.»
Τελικά, η συνεργασία Βελόπουλου - Κρανιδιώτη δεν ευόδωσε. Ο πρώτος, από την πρώτη στιγμή, πλην της διαρροής φωτογραφιών της μεταξύ τους συνάντησης στο οικείο του Voice News, δεν προχώρησε ποτέ σε κάποια σχετική ανακοίνωση. Ο Φαήλος Κρανιδιώτης, χωρίς να προβεί σε επίσημη ανακοίνωση μέσω της ιστοσελίδας του κόμματος, ανακοίνωσε ουσιαστικά την ακύρωση της συνεργασίας μέσω άρθρου του στην εφημερίδα «Δημοκρατία», όπου έκανε βαρείς υπαινιγμούς για τον Πρόεδρο της Ελληνικής Λύσης: «...Ο Βελόπουλος προχθές υπαναχώρησε, ζήτησε διάλυση και ένταξη. Ητοι να ξεπουλήσω την προσπάθειά μας, τους συναγωνιστές μου και να μπούμε απλώς υποψήφιοί του, χωρίς καμία γραπτή δέσμευσή του, χωρίς βέτο κ.λπ. Φυσικά, του είπα να κόψει ρόδα μυρωμένα. Δεν ξέρω εάν την υπαναχώρηση την υπαγόρευσαν οι χρηματοδότες του ή κάποιος με τον οποίο έχει υπόγειες συμφωνίες.», έγραψε ο Πρόεδρος της Νέας Δεξιάς, ενώ επισημαίνει ότι «ο Βελόπουλος έχει ήδη κάνει κρυφή συμφωνία με Μητσοτάκη κι είναι 'λαγός'». Στο ίδιο κείμενο δεν παρέλειψε να χαρακτηρίσει έμμεσα τα αποχωρήσαντα στελέχη του κόμματός του «ναζί», «ρατσιστές» και «επίδοξους χρυσαυγίτες», χωρίς ωστόσο να σταθεί στους λόγους της παραιτήσεώς τους.  
Μετά τη διάσπαση, οι αποχωρήσαντες συγκρότησαν την πολιτική κίνηση «Έθνος και Ελευθερία», ενώ ο τέως Αντιπρόεδρος Παναγιώτης Δούμας υπογράφει πλέον τα άρθρα του στην εφημερίδα «Δημοκρατία» ως επικεφαλής της συγκεκριμένης κίνησης.
Στη Νέα Δεξιά έχει προσχωρήσει τμήμα της Κίνησης Ανένταχτων Πολιτών Πιερίας.
Στις αυτοδιοικητικές εκλογές του 2019 στήριξε στο δήμο Αθηναίων τον συνδυασμό του Βασίλη Καπερνάρου και στο δήμο Γλυφάδας τον συνδυασμό του Τάσου Γκουριώτη.

Διεθνείς συμμαχίες

Η ΝΕΑ ΔΕΞΙΑ από την ίδρυσή της είχε ξεκινήσει μία προσπάθεια εντάξεώς της σε κάποια ευρωπαϊκή συμμαχία κομμάτων. Μετά από σειρά επισκέψεων στις Βρυξέλλες και άλλες ευρωπαϊκές πρωτεύουσες του προέδρου της και του αντιπροέδρου της, ο οποίος έχει αναλάβει τις διεθνείς σχέσεις του κόμματος, αλλά και την επίσκεψη στην Αθήνα κλιμακίου της Ευρώπης των Εθνών και της Ελευθερίας, το κόμμα εντάχθηκε επίσημα στο Κίνημα για μία Ευρώπη των Εθνών και της Ελευθερίας. Την Πρωτομαγιά του 2018 ο Φαήλος Κρανιδιώτης ήταν επίσημος ομιλητής στη Γιορτή των Εθνών που διοργάνωσε το Εθνικό Μέτωπο της Γαλλίας για λογαριασμό του Κινήματος στη Νίκαια, μαζί με την Μαρίν Λεπέν και άλλους ηγέτες της ευρωπαϊκής δεξιάς.